בס"ד

**תוך כדי דיבור- דף עג, ב**

**הרב משה חיים הר-נוי**

הגמרא במסכת בבא קמא (דף עג, ב) מסבירה בדעת רבי יוסי כי יש שני מצבים של "תוך כדי דיבור". האחד כדי שאילת שלום של תלמיד לרבו , "שלום עליך רבי ומורי" והשני שאילת שלום של רב לתלמידו "שלום עליך".

המונח "תוך כדי דיבור" מופיע בהלכה במקומות רבים. נביא מספר דוגמאות:

א. אדם שספר יום שגוי בספירת העומר ותיקן תוך כדי דיבור

ב. אדם שאמר בעשרת ימי תשובה "הא-ל הקדוש" ותיקן ל"מלך הקדוש" תוך כדי דיבור

ג. בירך בטעות על מאכל את הברכה הלא נכונה ותיקן תוך כדי דיבור

ד. אמר "הרי עליי עולה" ותוך כדי דיבור אמר "הרי עליי שלמים"

**השולחן ערוך** (או"ח, ר"ו , ג) פסוק כי אין להפסיק בין ברכה לאכילה. הרמ"א מוסיף כי הכוונה שאין להפסיק יותר מ"תוך כדי דיבור". נחלקו הנושאי הכלים מהו שיעור "תוך כדי דיבור".

שיטת **הט"ז** (כפשט הגמרא שלנו בבבא קמא) כי שיעור תוך כדי דיבור הוא אמירת ארבעת המילים "שלום עליך רבי ומורי"

מתברר כי זו מחלוקת רחבה בין הפוסקים כבר מדורות קדמונים.

**בבית יוסף** (סימן ר"ו) הכריע כי תוך כדי דיבור "שלום עליך רבי ומורי".

אך **בשיירי כנסת הגדולה** (הגהות בית יוסף, אות ה) כותב כי זו טעות סופר בדברי הבית יוסף ומילת "ומורי" מיותרת [[1]](#footnote-1)

ומכיח את דבריו, מדברי ...מרן עצמו **ביו"ד רמב, טז** הכותב כי שאילת תלמיד לרבו היא רק "שלום עליך רבי" ורק אם רבו יזם את הפניה אליו, עונה התלמיד "שלום עליך רבי ומורי"

חיזוק לדברי שיירי כנה"ג (שהמילה" ורבי" היא טעות סופר בבית יוסף) אפשר למצוא **במגן אברהם** (רו , ס"ק ד) המצטט את הדברי הבית יוסף:

ואם בירך על המצוה לעשות או על דבר לאכלו ולא עלתה בידו לפי שעה ונעכב יותר מכדי שאילת תלמיד לרב (דהיינו שלום עליך רבי) ועלתה בידו צריך לחזור ולברך

**וכן בפלפולא חריפתא**[[2]](#footnote-2) על הרא"ש מכריע כמו הגירסה "שלום עליך רבי" ומוכיח את דבריו מפירוש רש"י בשני מקומות:

א. מסכת שבועות (לב, א ד"ה "תלמיד לרב") ב. נזיר (כ, ב ד"ה "יתיב") כן משמע מתוספות.

הפלפולא חריפתא גם מעלה סברת הגיון. הרי שאלת רב לתלמיד היא שתי מילים "שלום עליך" אם כן סביר ששאלת תלמיד לרב היא שלוש מילים ולא ארבע.

גם **אליה רבה** כתב  כדברי שיירי כנה"ג והפלפולא חריפתא

אלא לכאורה דברי הסוברים שלוש תיבות אינן עולות בקנה אחד עם פשט הגמרא בדברי רבי יוסי אצלינו במסכת בבא קמא .

**דברי המשנה ברורה**

בדברי **המשנה ברורה** יש לכאורה סתירה משולשת

\***בסימן קכד, לד** הביא את שתי הדעות ונראה שלא הכריע ביניהן:

"ותוך כדי דבור כדיבור דמי ושיעור תוך כ"ד הוא מחלוקת הפוסקים י"א שלשה תיבות וי"א ארבעה תיבות"

\*ואילו **בסימן רו , יב** כתב המשנה ברורה: "יותר מכדי דיבור - היינו כדי שאילת תלמיד לרב שהוא שלום עליך רבי ויותר מהכי חשיב הפסק"

וכן כתב בהלכות ראש השנה **(תקפב, ז)**לגבי חזרה אם אמר הא-ל הקדוש: "ותוך כדי דיבור וכו' - היינו שלא שהא משגמר האל הקדוש רק כדי ג' תיבות ואם שהא יותר משיעור זה לא מהני חזרתו"

בדיני שבת **(רסז, ט) ,** באדם שאמר במקום השכיבנו של שבת , השכיבנו של חול פסק :

"ואם שהה כדי דבור [הוא כדי שיאמר שלום עליך רבי ומורי] מעת שסיים תיבת לעד א"צ לאמרו ולא יחזור עוד הפעם."

בתחילה חשבתי לתרץ כי מכיוון שבסימן רסז מדובר בתפילת ערבית שהיא בבסיסה תפילת רשות לכן הקל בה רבינו המשנה ברורה ופסק שאפשר לתקן עד אמירת ארבע תבות . אלא שאם כך הדבר היה ראוי גם בסימן תקפב לחלק בין אדם שאמר בטעות הא-ל הקדוש בשחרית ובמנחה לבין אדם שטעה בערבית ואז יכול לתקן עד אמירת ארבע תבות. אמטו להכי , התירוץ עליו חשבתי בתחילה אינו נכון.

לא מצאתי תירוץ אחר לסתירה לכאורה בדברי המשנה ברורה.

**מתוך ספרות השו"ת**

1. **שו"ת עמודי אש** (ב, אות ט) [[3]](#footnote-3)הביא עשרות מפרשים ופוסקים ראשונים ואחרונים שהכריעו כי תוך כדי דיבור הוא אמירת "שלום עליך רבי " או "שלום עליך מורי" ולא " מורי ורבי. לדוגמא סמ"ע (חושן משפט, קצה, ס"ק יט), נתיבות המשפט (ביאורים, קצה, טז) , חיי אדם (כלל נט, סעיף ז)

הוא תמה על הט"ז , רעק"א התבואות שור ועוד שפסקו השיעור הוא ארבע מילים.

**2. שו"ת דברי יציב (אורח חיים סימן סד)-** בגמרא במסכת סנהדרין כתוב להדיא כי כאשר רבי יהושע בן לוי פגש את אליהו הנביא , אמר לו "שלום עליך רבי ומורי" . לכן כנראה המחבר ביורה דעה (סימן רמב) כתב כי גם כאשר התלמיד יוזם את אמירת השלום לרבו, הוא אומר את ארבעת התיבות הללו, ורק הט"ז והש"ך הגיהו את הגירסה על פי דברי הרמב"ם המחלק בין תלמיד היוזם אמירת שלום שאז אומר "שלום עליך רבי" לבין תלמיד העונה לברכת השלום של רבו שאז אומר "שלום עליך רבי ומורי".

**הגר"א** (ס"ק לח) ציין כי מקור דברי המחבר היא הגמרא בסנהדרין, כרומז שכוונת המחבר כי גם כאשר התלמיד יוזם את אמירת השלום הוא אומר "שלום עליך רבי ומורי" כפשט הסיפור דרבי יהושע בן לוי. ואז , מחדש הדברי יציב חידוש נפלא. כאשר אדם אומר "שלום עליך רבי" ביראת כבוד לרבו תוך כדי שהוא שוחה לפניו (ככתוב ברמב"ם) הרי זה לוקח זמן כמו אמירת "שלום עליך רבי ומורי " בלי לשחות לפניו ולכן לא קשה מהגמרא שלנו במסכת בבא קמא .

**3. בילקוט יוסף** פסק בכמה מקומות כי תוך כדי דיבור פירושו שלוש תיבות ולא ארבע.

1. וכן הוא מבקש למחוק מילת "ומורי" מדברי בעל שיבולי הלק"ט [↑](#footnote-ref-1)
2. רבי יום טוב ליפמן הלוי הלר , רבה של קרקא , נפטר 1654. מחבר תוספות יום טוב על המשניות [↑](#footnote-ref-2)
3. רבי ישראל אייזינשטיין , רב העיר ניקולייב ברוסיה, נפטר 1905 [↑](#footnote-ref-3)